Enne Teist maailmasõda oli loomulik, et noor inimene läheb leeri. See tähendas, et on saadud täiskasvanuks ja kirikus on õigus minna armulauale. Tavaliselt läks tol ajal leerikooli 16-18aastane noor. Ristiusk polnud taunitud. Veel 60 aastat tagasigi oli olukord endine, sest leeriõnnistuse osaliseks said väga paljud noored inimesed. Rõuge Maarja kirikus oli  neid 74. Ilmselt paljud tookord leeritatud on läinud juba manalateele või kolinud kaugemale, aga pühapäeval oli neid kirikuõpetaja Mait Mölderi ja koguduse kutsel kohale tulnud seitse: Leida Raudsepp, Viive-Elmerise Kasumets, Helju-Helendine Tammistu, Silvia Rohtla, Agnes Keel, Valju Piir ja Andu Piir.